b'\n_START_ARTICLE_\nLecitin\n_START_SECTION_\nZgodovina\n_START_PARAGRAPH_\nPrvi, ki je uporabil besedo lecitin za opis \xc4\x8diste spojine fosfatidilholina, je bil francoski kemik in farmacevt Theodore Gobley leta 1847. Gobley je izoliral lecitin iz jaj\xc4\x8dnega rumenjaka ter natan\xc4\x8dno dolo\xc4\x8dil njegovo kemijsko formulo.\n_START_SECTION_\nLastnosti\n_START_PARAGRAPH_\nJe povr\xc5\xa1insko aktivna snov in ima emulgatorske lastnosti. V vodi je slabo topen. V vodnih raztopinah fosfolipidi tvorijo liposome, lipidni dvosloj, micele ali lamelne strukture, odvisno od temperature sistema in hidratacije molekule._NEWLINE_Ni toksi\xc4\x8den, ob zau\xc5\xbeitju se popolnoma presnovi ali izlo\xc4\x8di skozi ledvice._NEWLINE_Food and Drug Administration ga razvr\xc5\xa1\xc4\x8da med splo\xc5\xa1no varne snovi, v EU pa je priznan kot aditiv za \xc5\xbeivila (E322).\n_START_SECTION_\nPridobivanje\n_START_PARAGRAPH_\nOb uravnote\xc5\xbeeni prehrani je zadostna sinteza v jetrih. Lahko pa ga pridobimo tudi z mehansko ali kemi\xc4\x8dno ekstrakcijo iz drugih dostopnih virov (npr.: soje). Za nadaljnjo uporabo je primeren hidroliziran lecitin (fosfolipid z eno ma\xc5\xa1\xc4\x8dobno kislino manj).\n_START_SECTION_\nUporaba\n_START_PARAGRAPH_\nUporablja se v \xc4\x8dlove\xc5\xa1ki hrani, \xc5\xbeivalski krmi, v farmacevtski industriji in v industriji barv._NEWLINE_Lecitin se uporablja kot prehransko dopolnilo, saj vsebuje vitamin B holin.\n_START_SECTION_\nVpliv na holesterol\n_START_PARAGRAPH_\nRazli\xc4\x8dne \xc5\xa1tudije ka\xc5\xbeejo, da naj bi lecitin pridobljen iz soje vplival na zni\xc5\xbeevanje holesterola in trigliceridov v krvi, hkrati pa vi\xc5\xa1al raven HDL (dobri holesterol). Vendar pa so \xc5\xa1tudije tudi neskladne in protislovne.\n_START_SECTION_\nVpliv na spomin\n_START_PARAGRAPH_\nLecitin, kot predhodnik nevrotransmitorja acetilholina, naj bi imel pozitivne u\xc4\x8dinke na funkcije mo\xc5\xbeganov in spomina pri osebah z blago kognitivnimi motnjami.'